Suid Afrikaanse Nuus Thread - Page 93 - Stormfront
07-16-2006, 02:22 AM #921
As SAPS eenhede sluit, 'kan kinders meer ly'
Sommige kinderbeskermingsorganisasies vrees die beplande desentralisering van die polisie se eenhede wat gesinsgeweld, kinderbeskerming en seksuele misdrywe (GKS) hanteer, kan kinders wat reeds slagoffers van trauma was nog meer benadeel.
Dir. Selby Bokaba, nasionale woordvoerder van die polisie, sê die doel van die herstrukturering is om die reaksietyd van die polisie gedurende ondersoeke te verbeter en om spesialisdienste meer toeganklik vir slagoffers te maak. Volgens hom is dit egter nie haalbaar om GKS- lede in elke polisiekantoor te stasioneer nie. "Hulle sal by 'n aanspreeklike kantoor wees om dienste te lewer aan 'n groep van vier tot ses ander kantore binne 'n radius van nie meer as 70 km nie."
Volgens hom is die GKS-eenhede tans vir tot 21 kantore verantwoordelik en neem dit speurders soms tot vyf dae om by 'n misdaadtoneel uit te kom. Bokaba sê polisielede wat seksuele misdrywe ondersoek, sal nie ander sake hoef te ondersoek nie. Volgens hom is daar reeds 'n taakspan aangestel om 'n oudit te doen van die beskikbare hulpbronne by die kantore waar die GKS-lede ontplooi gaan word. "Daar sal spesiale kamers wees, want kinders moet tuis voel." Die herstrukturering van die GKS word vir Januarie volgende jaar beplan.
Bokaba sê die langtermyn-doelwit is om alle polisielede op te lei om hierdie sake te hanteer. "Hulle hoef dit nie noodwendig te ondersoek nie, maar hulle moet weet hoe om die slagoffers te hanteer en om leidrade op die misdaadtoneel in te samel."
Mnr. Luke Lamprecht, korporatiewe bestuurder van die Teddy Bear Clinic, sê hoewel hulle in beginsel saamstem dat die herstrukturering kan beteken meer mense kry toegang tot spesialisdienste, is gewone polisiekantore nie daarvoor ingerig nie. Hy is veral besorg oor die ontvangs wat slagoffers van seksuele mishandeling gaan kry. "Gaan van hulle verwag word om hul verklarings net daar by die toonbank af te lê?"
Volgens Lamprecht word " 'n komplekse span- gegronde" benadering tans gevolg om slagoffers van seksuele misdade te hanteer.
"As die polisie sy struktuur verander, sal alles anders ook moet verander." Hy verduidelik dat mediese ondersoeke byvoorbeeld op 'n sentrale punt gedoen word en dat dit nie maklik verander kan word nie. Lamprecht sê sy organisasie is ook ontsteld omdat hulle en ander rolspelers in kinderbeskerming nie oor die herstrukturering geraadpleeg is nie.
"As dit net so voortgaan, gaan baie kinders in die stelsel verlore raak."
Ook me. Samantha Waterhouse van die Hulpbron vir die voorkoming van kindermishandeling en -verwaarlosing (Rapcan), sê dit is onaanvaarbaar dat 'n onopgeleide amptenaar 'n seksuele oortredingsaak hanteer, veral waar 'n kind die slagoffer is. Volgens haar vererger die kommentaar van 'n onopgeleide persoon dikwels die trauma.
Volgens Child Welfare South Africa (CWSA) het mishandelde kinders gespesialiseerde ondersteuning en behandeling nodig om 'n trauma soos verkragting te oorkom. "Met gemeenskapsgegronde polisiekantore bestaan die gevaar dat die saak nie vertroulik gehanteer sal word nie, veral as die verdagte bekend is in die gemeenskap. Daar is ook die vrees of die polisie voldoende beskerming sal verskaf nadat 'n verklaring afgelê is."
Me. Lynette Schreuder, waarnemende nasionale direkteur van CWSA, sê hul raad sou wees om die bestaande gespesialiseerde eenhede te versterk. "Die swak en gefragmenteerde stelsel kan nie die drastiese toename in kindermishandeling in ons land hanteer nie."
07-16-2006, 02:24 AM #922
Die krisis van onwettige immigrante kan nie meer onder die mat ingevee word nie.
Die vinger wys reguit na die regering, wat dieselfde dadeloosheid en planloosheid daarmee toon wat die vigskrisis laat hande uitruk het.
Tot nou toe is elkeen wat onwettige immigrante aan misdaad koppel van xenofobie beskuldig, maar navorsing toon dat dié mense wel 'n beduidende aandeel het in die misdaadgolf wat die land teister.
Die probleem is nietemin komplekser as dit, met erge nood in Afrika wat mense suidwaarts dwing.
Daarby verkeer die departement van binnelandse sake in algehele chaos, sodat hy nie asielsoekers se aansoek gou kan prosesseer nie. Dit maak die desperate wagtendes kandidate vir misdaad. Terselfdertyd help korrupte amptenare onaanvaarbare elemente om maklik onwettig dokumente te bekom.
Beter polisiëring van die land se poreuse grense is deel van die oplossing, maar uiteindelik is dit die regering wat in die beskuldigdebank is.
Tensy 'n totale plan vir die streng, maar menslike en realistiese hantering van die immigrantekwessie gou bedink en uitgevoer word, gaan die krisis net vererger.
Maar daarvoor is politieke wil nodig - en daarvan sien ons deesdae maar min.
07-16-2006, 02:26 AM #923
Kapers lyk al nes polisielede
In Gauteng is dit deesdae glo baie maklik vir misdadigers om polisie-uniforms in die hande te kry, polisiemotor-nommerplate te vervals en as "polisielede" misdade te pleeg.
'n Polisiebron het die afgelope week gesê dis verspot maklik om polisie-uniforms in die hande te kry.
Hy weet glo van verskeie gevalle waar uitgetrede polisielede reserviste word net om toegang tot uniforms, ammunisie en diensmotors te kry.
In Gauteng was daar die afgelope week minstens twee voorvalle van misdade wat gepleeg is deur misdadigers wat hulle as polisielede voorgedoen het. In albei gevalle het die misdadigers voertuie en uniforms gehad soos dié van die polisie of die metropolisie.
Die eienaar van 'n vervoermaatskappy oorweeg dit om sy maatskappy te verkoop nadat hy twee keer 'n misdaadslagoffer was. Die risiko raak nou vir hom te groot.
Mnr. Danie van Rooyen sê een van sy vragmotors met tabak van R250 000 op is by die Cleveland-afrit op die M2 afgetrek deur "beamptes" met 'n motor in die kleure van die metropolisie. Die "beamptes" het ook metro- polisie-uniforms aangehad.
Terwyl die bestuurder in sy broeksak gesoek het na sy rybewys, het 'n man 'n vuurwapen op sy mede-bestuurder gerig en gesê "hierdie is 'n kaping, klim uit".
Die rowers het weggejaag in die vragmotor. Die vragmotor is later gevind, maar die waardevolle vrag is gebuit.
Die voorval kom 'n dag nadat mnr. Harris Adler (66) en sy vrou, Susan (57), in hul huis in Sandton deur twee rowers oorval is. Die rowers het hulle as polisielede voorgedoen. Hulle het gesê hulle het 'n foto op hul selfoon van 'n misdadiger wat 'n ruk gelede by die egpaar ingebreek het en wou hê hulle moet die man uitken.
Die rowers het die egpaar oorval en erg aangerand.
Die registrasienommer van die motor waarin die rowers gery het, is deur 'n ooggetuie aan die Hillbrow-polisiekantoor verskaf.
Volgens sr. supt. Mary Martins-Engelbrecht, polisiewoordvoerder, lyk dit of die motorregistrasienommer vervals is en dit dus nié polisielede is wat die misdade gepleeg het nie.
Van Rooyen was skaars twee maande gelede op die R59 ook by 'n kapingspoging betrokke toe misdadigers in 'n swart BMW wat hulle as polisielede voorgedoen het, hom van die pad wou aftrek.
"Ek het toe kopgehou, die blitspatrollie met my selfoon gebel en nie stilgehou nie," sê hy.
Die kapingspoging het misluk en die mans het weggejaag toe hulle sy selfoon sien.
"Dis tragies. Wie kan 'n mens vertrou? Ek loer nou aanmekaar oor my skouer wanneer ek bestuur," sê hy.
07-17-2006, 01:11 AM #924
Midde-Ooste kan ontplof
Die Midde-Ooste het gister al hoe nader aan ’n volskaalse oorlog beweeg terwyl internasionale diplomate skarrel om die gemoedere met ’n skietstilstand te probeer kalmeer.
Spesiale gesante van onder meer die Verenigde Nasies (VN) en die Europese Unie (EU) is na die gebied gestuur terwyl bomaanvalle deur Israel die sterftesyfer in Libanon tot meer as 140 opgestoot het, met sowat 385 mense wat beseer is.
Gister alleen is minstens 39 mense in Libanon dood en 105 beseer, terwyl 8 Israeli’s dood is toe Hezbollah ’n missielaanval op Haifa, die derde grootste stad in Israel, gedoen het. Minstens 24 Israeli’s is in die geweld dood.
“Ons vrees ’n afwaartse spiraal na ’n situasie wat heeltemal handuit ruk,” lui ’n verklaring van mnr. Jan Egeland, VN-noodlenigingshoof.
Die internasionale gemeenskap, waaronder Suid-Afrika, het inderhaas sy burgers uit Libanon begin verwyder.
Volgens me. Nomfanelo Kota, woordvoerder van die departement van buitelandse sake, het mnr. Mohamed Dangor, Suid-Afrika se ambassadeur in Sirië, reeds agt Suid-Afrikaners gehelp om uit Libanon te vlug.
Sover bekend is geen Suid-Afrikaners nog in die geweld beseer nie. Minstens 12 Suid-Afrikaners het besluit om vir eers in Libanon te bly.
Die VSA het ook begin planne beraam om sy sowat 25 000 burgers veilig uit dié land te kry.
Altesame 18 vlugtende Libanese, van wie die helfte kinders, het eergister doodgebrand toe Israelse vegvliegtuie op dorpe langs die Mediterreense kus geskiet het.
Die Israelse weermag het die infrastruktuur van Libanon, wat net begin herstel het ná 15 jaar van burgeroorlog, ’n geweldige knou toegedien. Die lughawe is gesluit nadat al sy aanloopbane beskadig is en talle paaie en brûe is vernietig.
Mnr. Foead Siniora, Libanese eerste minister, het die naweek gevra dat die VN ’n skietstilstand bewerkstellig om Israel se ergste aanval op sy noordelike buurman in meer as ’n dekade stop te sit. ’n VN-afvaardiging het gister in Beiroet aangekom en dadelik met samesprekings met Siniora begin.
Israel het ná die Haifa-aanval gedreig om sy bomaanvalle op Libanon, wat sowat ’n week gelede begin het, te verskerp.
“Almal wat betrokke was by die aanval op Haifa sal ’n groot prys betaal,” het mnr. Amir Peretz, Is-raelse minister van verdediging, gister gesê.
Mnr. Hassan Nasrallah, Hezbollah-leier, het hierop gesê Haifa sal “nie gespaar bly nie”.
Israel het sy aanvalle op Libanon begin nadat die militante Moslemgroep Hezbollah twee van sy soldate as gyselaars geneem het.
In die sterkste internasionale boodskap nóg aan Israel het die G8-groep van wêreldleiers op hul beraad in St. Petersburg geëis dat dié land dadelik alle militêre operasies teen Libanon staak en dat militante groepe hul aanvalle op Israel beëindig.
07-17-2006, 01:13 AM #925
Dit was choas, sê gesin van SA oor Libanon
PORT ELIZABETH. - "Dit was chaos. Hordes desperate mense het ingestroom. Ons het ure daar gestaan en vrees dat die grenspos ook gebombardeer gaan word of dat dit sou toemaak."
Só het mnr. Peter en mev. Jackie Makowem hul nagmerrie ervaring in Libanon beskryf toe hulle Vrydag uit vrees vir hul veiligheid uit dié land gevlug het.
Mokowem, 'n bekende apteker in die Baai, en sy vrou, 'n sielkundige, was saam met hul kinders, Kerry (17), Ross (15) en Sarah (9), op vakansie toe Israelitiese magte Libanon aangeval het.
Dié gesin het noord van Tripoli die grenspos na Sirië oorgesteek om die Suid-Afrikaanse ambassade in Damaskus te bereik nadat hul vlugplanne Donderdag in die wiele gery is toe die Beiroet-lughawe weens bomskade gesluit was.
Jackie het gister op die Port Elizabethse lughawe gesê die ergste was die oorweldigende gevoel van kwesbaarheid.
"Die land is binne 'n paar uur op sy kop gedraai. Ons het gaan slaap in 'n wonderlike land waar ons 'n uitstekende vakansie gehad het, maar dinge het gou verander.
Peter vertel nadat hulle van die bomaanvalle gehoor het, is hulle aangeraai om reguit Damaskus toe te gaan, maar hulle was huiwerig omdat hulle nie geweet het hoe veilig dit sou wees nie.
"Ons het besluit om by die hotel te bly. Ook maar goed, want die pad daarheen is twee keer gebombardeer," het hy gister vertel.
Die Suid-Afrikaanse ambassade het toe Vrydag gereël dat iemand die gesin by die grenspos in Sirië sou ontmoet.
"Ons was vreesbevange. Daar was 'n see van mense met hul kinders en besittings, sommer in kruiwaens, wat hulle bymekaar geraap het oppad na die grenspos.
"Dit het twee ure geneem om een kilometer te ry. Ons moes deur tonnels ry en daar was die vrees dat bomme by die grens gaan neerval en ons dit nie gaan maak nie," het Peter vertel.
Jackie het vertel dat daar ook chaos op die Damaskus-lughawe was omdat vlugte met ure vertraag is.
Die gesin het van Damaskus na Londen gevlieg voordat hulle nog vier uur later 'n vlug na Johannesburg gehaal het.
"Sonder die hulp van die Suid-Afrikaanse ambassade in Libanon sou ons nou nog steeds by die grens gewees het.
"Toe ons hier land, het ek gevoel ek kan die grond soen," het Jackie in trane gesê.
07-17-2006, 01:17 AM #926
Die spioen wat als op jou rekenaar sien
Kuberkrakers het die afgelope drie weke sowat R30 miljoen by verskeie sakeondernemings en organisasies in Johannesburg gesteel nadat hulle gebruiker-identiteite en wagwoorde met spioenasieprogramme bekom het.
Volgens mnr. Ian Melamed, bedrogondersoeker en konsultant by Shaya IT Compliance, het kubermisdadigers se gebruik van spioenasie-apparatuur, soos toetsgrypers (keyloggers), drasties toegeneem. Onlangs is sowat 300 toetsgrypers by internetkafees in Johannesburg gevind waar hulle aan rekenaars gekoppel was.
Die bedrog van R30 miljoen het plaasgevind by maatskappye se aankope- en betalingsafdelings nadat die toetsgrypers ongesiens geïnstalleer is om gebruiker-identiteite en wagwoorde te steel.
Met dié gegewens kon die krakers doodmaklik fiktiewe verskaffers op die rekenaarbetaalstelsels regis*treer en betalings in die bankstelsel plaas om só die geld te steel.
“Die gewone ou sal nie sommer ’n toetsgryper raaksien nie. Dit is ’n toestelletjie wat agter by die rekenaar se toetsbordprop ingeskakel word en die toetsbord se konneksie word dan weer daar ingedruk,” sê Melamed.
Toetsgrypers kan USB-punte of die ouer toetsbord- of muisproppunt hê om aan die rekenaar te koppel.
Dit is onopsigtelik omdat die meeste rekenaargebruikers nie veel aandag gee aan die skakels aan die agterkant van die masjien nie.
Die toetsgryper neem dan elke toetsdruk waar wat op die toetsbord gemaak word en kan selfs geprogrammeer word om elke paar sekondes skermskote te neem. Toetsgrypers kan ook bestaan uit klein programme wat via e-pos of met ’n CD versprei word na die rekenaars wat krakers wil teiken.
Toetsgrypers maak dan via internetverbindings kontak met ’n internetprotokol-adres waar die kraker die rekenaargebruik kan monitor en só gebruiker-identiteite en wagwoorde kan steel.
“Dit is nie rocket science nie en die kans dat die kraker gevang sal word, is bitter skraal,” meen Melamed.
Toetsgrypers is maklik oor die internet vir tussen R154 en R300 te koop en is aanvanklik in die VSA ontwikkel sodat ouers om veiligheidsredes op hul kinders se internetgebruik kon “spioeneer”.
“In die VSA gebruik werkgewers dit ook om hul werknemers se aktiwiteite ongesiens te monitor.
“In Suid-Afrika is dit egter strydig met die Grondwet.
“Die groot voordeel vir krakers is dat teenspioenasieprogramme nie die fisieke toetsgryper kan bespeur nie. Toetsgryperprogramme kan wel bespeur word met teenspioenasieprogramme.”
Ondernemings en gewone internetkafeegebruikers moet daarom versigtig wees en rekenaarveiligheid verskerp.
“Dink aan jou rekenaar as ’n tjek en jou wagwoord as jou handtekening. Jy sal mos nie sommer ’n getekende tjek laat rondlê nie.”
07-17-2006, 01:20 AM #927
Vakbondoorlog teen plaasmoorde
Die vakbond Solidariteit het oorlog teen plaas- en kleinhoewemoorde verklaar. Dit is in reaksie op die moord op mnr. Frans Pieters in Swartruggens in Noordwes verlede Woensdagaand.
Pieters, ’n mynwerker by die Helam-diamantmyn, en sy gesin is ure lank op hul kleinhoewe gemartel.
“Ons kan nie toelaat dat ’n lid van ons stil-stil só wreed vermoor word nie. Ons beplan nou ’n eendagstaking uit simpatie met die gesin,” het mnr. Dirk Hermann, Solidariteit-woordvoerder, gesê.
07-17-2006, 01:27 AM #928
Motoriste gemaan oor gedrag op opgegradeerde ‘pad van dood’
Byna R200 miljoen is reeds bestee aan die opgradering van die berugte Molotopad noordoos van Pretoria.
Duisende pendelaars maak daagliks van die roete gebruik. Minstens 23 mense is egter sedert die begin van die jaar in ongelukke op dié pad dood, terwyl minstens 130 die laaste paar maande in meestal busongelukke beseer is.
Mnr. Fish Mahlalela, LUR vir paaie en vervoer in Mpumalanga, het eergister amptelik die derde voltooide fase van die pad geopen.
Die opgradering van dié stuk pad van sowat 22 km, wat strek van die Verena- tot by die Moteti/Dennilton-afdraai, het reeds in 2004 begin en is verlede maand voltooi.
Die pad is met 3 m verbreed en het nou ’n gemiddelde wydte van 13,5 m. Daar is ook 22 stoppunte vir busse en taxi’s geskep.
Die departement het terselfdertyd die projek gebruik om werkgeleenthede in die omgewing te skep. Altesame 128 mense is by dié deel van die projek, wat R76 miljoen gekos het, betrek.
Die eerste fase van die pad (die Moloto-KwaMhlanga-gedeelte) is tussen 2003 en 2005 voltooi. Die departement het R44 miljoen hieraan bestee.
Opgradering ten bedrae van sowat R60 miljoen aan die KwaMhlanga-Vlaklaagte-pad is twee jaar gelede voltooi.
Die departement het in ’n verklaring gesê hy hoop padgebruikers sal nou ook hul gedrag wysig om ongelukke te voorkom.
07-17-2006, 01:29 AM #929
Suid-Afrikaners se paspoorte deur werkgewers afgevat in VAE en Saoedi-Arabië
Suid-Afrikaners wat oorsee werk, moet onder geen omstandighede toelaat dat ’n werkgewer beslag lê op hul paspoorte in ’n poging om hulle af te pers nie.
Só het die Internasionale Organisasie vir Migrasie (IOM) gewaarsku nadat hulle gehoor het van Suid-Afrikaners wat vasgekeer was in die Verenigde Arabiese Emirate (VAE) en Saoedi-Arabië.
Dit was nadat werkgewers glo geweier het om hul paspoorte terug te gee tensy hulle groot bedrae geld opdok.
Luidens ’n artikel in die IOM se bulletin EYE on Human Trafficking is verskeie Suid-Afrikaners sedert Oktober verlede jaar om die bos gelei met beloftes van reuse-salarisse.
’n Man van Vereeniging het die naweek aan Beeld vertel hy is saam met twee ander mans in November 2005 na Djeddah in Saoedi-Arabië nadat hy deur ’n agentskap gehoor het hy kan meer as R12 000 per maand as kelner verdien. Hulle sou etes kry en in ’n villa woon.
Daar aangekom, het sy werkgewer, Modern Day Company (MDC), glo dadelik op hul paspoorte beslag gelê.
“Hulle het nooit mooi verduidelik hoekom nie. Toe ons by die villa instap, was daar reeds ’n paar Suid-Afrikaners wat juis geruime tyd probeer het om daar uit te kom en gesê het ons kan maar die R12 000 op ons mae skryf.
“Die ware inkomste was net sowat R1 300 per maand en die bestuurders vat die fooitjies.” Van die restaurante was glo nog nie oop nie.
“Daar was nie beddens nie en ons moes die eerste aand op matrasse op die vloer slaap.
“Ons het gesê ons wil huis toe gaan, maar MDC het gesê ons moet twee jaar bly of elk R13 000 aan uitgawes terugbetaal.”
Ná sowat ’n week het agt van die Suid-Afrikaners die Suid-Afrikaanse ambassade gekontak, wat MDC glo met die polisie gedreig het. Ander Suid-Afrikaners het glo vantevore gekla.
Die jong mense is laat gaan, maar hulle moes self hul vliegtuigkaartjies huis toe koop.
Die EYE on Human Trafficking berig oor twee vroue wat in Durban gewerf is om in ’n koffiewinkel in Doebai in die VAE te werk. Dit het later geblyk die winkel het nog nie bestaan nie.
Hulle het by die Suid-Afrikaanse ambassade in Doe+bai gekla, waar hulle ook gehoor het hulle is nie die enigstes nie. Die een vrou se ouers het meer as R11 000 aan die werkgewer terugbetaal om hul dogter by die huis te kry.
Die Gulf News het in Junie berig ’n amptenaar van die departement van arbeid in die VAE het bevestig dit is onwettig om mense se paspoorte terug te hou, maar toegegee dit is algemene praktyk.
Die praktyk kom glo neer op dwangarbeid wat indruis teen die Internasionale Arbeidsorganisasie (ILO) se Konvensie vir die Afskaffing van Dwangarbeid (1957).
Me. Karen Blackman van die IOM in Pretoria het gesê die families van mense wat só vasgekeer is in die buiteland kan die organisasie skakel by 0 0800 555 999.
07-17-2006, 01:31 AM #930
Eerste moord in 20 jaar ruk Boshof
BOSHOF. – Ná meer as 20 jaar sonder enige moord is die gemeenskap van dié dorp erg geskok nadat die 49-jarige me. Maria Strachan in die vroeë oggendure hier in haar huis vermoor is.
Strachan is vermoedelik met ’n vadoek en haar nagjapon verwurg.
Saterdag in die vroeë oggendure het haar bure gaan ondersoek instel toe hulle hoor dat haar bakkie nie wil aanskakel nie.
Mnr. Hennie Pottas, buurman, sê sy vrou, Rita, het hom wakker gemaak.
Dit was net ná 24:00. “Ek het ’n flits geneem en ons het gaan kyk.”
Die bakkie was in die motorhuis geparkeer en die voertuig se deur oop.
“Die verdagte het nog geprobeer om dit aan te skakel.
“My vrou het by die kamervenster gaan roep.”
Die verdagte het uit die voertuig geklim, voor om die voertuig beweeg en uitgehardloop.
“Dit wil lyk asof die verdagte nie geweet het dat die immobiliseerder afgeskakel moet word nie. Ek het buite gewag en my vrou gestuur om die polisie te bel. Intussen het ’n polisievoertuig in die straat gery en ek het hom gestop.
“Die polisie het ondersoek ingestel en haar dood in die eetkamer gekry,” het Pottas vertel.
Strachan was nooit getroud nie. Sy het met vee op ’n plaas buite die dorp geboer. Weens die onveilige omstandighede op plase het sy elke aand op die dorp gaan slaap. Volgens Pottas het iemand voorverlede Vrydag in die dag by haar huis ingebreek.
Die dief het deur die buitebadkamer se venster ingegaan en deur die plafon tot binne die huis. Strachan het Vrydagmiddag die gebreekte ruit vervang.
Die moordenaar het dieselfde roete gebruik om in die huis te kom, vertel Pottas. Die stopverf was nog nat en die ruit is netjies uitgehaal en eenkant gesit.
Sy was baie stil, ’n goeie mens en baie hardwerkend, het Pottas gesê.
Kapt. Elsa Gerber van die polisie sê die gesteelde klere en selfoon is in die huis gekry.
Strachan was die enigste kind en haar ouers is reeds oorlede.